РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/11-17

23. јануар 2017. године

Б е о г р а д

З А П И С Н И К

12. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 23. ЈАНУАРА 2017. ГОДИНЕ

Седница је почела у 12.00 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Јасмина Каранац, Стефана Миладиновић, др Владимир Орлић, Соња Павловић, Огњен Пантовић, Снежана Б. Петровић, Далибор Радичевић, Ивана Стојиљковић и Горан Ћирић.

Седници је присуствовао заменик члана Одбора: Горан Ковачевић (заменик Зорана Милекића).

Седници нису присуствовали чланови Одбора: Драган Весовић, Драган Јовановић, Ненад Константиновић, Јово Остојић и Новица Тончев, нити њихови заменици.

Седници су присуствовали из Министарства грађевинарства, саобраћаја и инфраструктуре: Јованка Атанацковић в.д. помоћника министра и Мира Маринковић Алексић, самостални саветник у Сектору за друмски саобраћај.

Одбор је, већином гласова (9 за, један члан Одбора није гласао), у складу са предлогом председника Одбора усвојио следећи:

Д н е в н и р е д

1. Разматрање Допуне основе за закључивање Споразума о изменама Споразума између Владе Републике Србије и Владе Руске Федерације о међународном друмском саобраћају разменом нота, ради давања сагласности за привремену примену Споразума до његовог ступања на снагу (број 011-108/17 од 16.01.2017.године).

Пре преласка на разматрање утврђеног дневног реда већином гласова (11 за, један члан Одбора није гласао), усвојен је Записник 6. седнице Одбора одржане 12. децембра 2016. године, Записник 7. седнице Одбора одржане 16. децембра 2016. године, Записник 8. седнице Одбора одржане 21. децембра 2016. године, Записник 9. седнице Одбора одржане 22. децембра 2016. године, Записник 10. седнице Одбора одржане 22. децембра 2016. године и Записник 11. седнице Одбора седнице Одбора одржане 28. децембра 2016. године.

Прва тачка дневног реда – **Разматрање Допуне основе за закључивање Споразума о изменама Споразума између Владе Републике Србије и Владе Руске Федерације о међународном друмском саобраћају разменом нота, ради давања сагласности за привремену примену Споразума до његовог ступања на снагу**

 Представник Министарства, Јованка Атанацковић, у кратком уводу је истакла да у складу са чланом 8., Закона о закључивању и извршавању међународних уговора надлежни Одбор Народне скупштина може дати своју сагласност да се поједине одредбе Споразума о изменама Споразума између Владе Републике Србије и Владе Руске Федерације о међународном друмском саобраћају примене пре ступања на снагу самог Споразума. Разлог оваквог захтева Владе лежи у чињеници да је врло важно да се поједине одредбе примене пре ступања на снагу самог Споразума имајући у виду да ова фаза преговора са руском страном омогућава либерализацију друмског саобраћаја, односно транзитног превоза.

У наставку седнице Мира Маринковић-Алексић, самостални саветник у Сектору за друмски саобраћај, је истакла да је Споразум са Руском Федерацијом закључен 2011. године и да предвиђа режим дозвола за све врсте превоза ствари. Са Руском Федерацијом дужи низ година постоји проблем у недовољном броју дозвола за превоз ствари па су наши представници на свим састанцима мешовитих комисија, које су основане на основу овог закона, упућивали молбе и захтеве руској страни за решавање проблема у вези са либерализацијом превоза. Руска страна сматра да се за потпуну либерализацију још увек нису стекли услови, али је прихватила либерализацију транзитног превоза у смислу измене овог споразума што и представља први корак ка даљој фази либерализацији превоза и ствари. Током 2016. године почело је усаглашавање текста нацрта Споразума, а руска страна је коначан одговор доставила 30. децембра 2016. године, закључила је представник Министарства на крају излагања.

 У наставку седнице председник Одбора је отворила расправу у којој је народни посланик Горан Ћирић поставио питање у вези саме процедуре и могућности да Споразум ступи на снагу уз сагласност Одбора, а без његовог потврђивања на седници Народне скупштине Републике Србије.

 Председник Одбора, Катарина Ракић, је у одговору на ово питање нагласила да члан 8. Закона о закључивању о извршавању међународних уговора управо оставља могућност да је у оваквим случајевима потребна само сагласност надлежног Одбора Народне скупштине.

 Представник Министарства, Јованка Атанацковић, је додатно појаснила да Одбор не даје сагласност на сам Споразум већ на привремену примену одредаба Споразума пре његовог ступања на снагу, а свакако ће Споразум о изменама Споразума бити предмет разматрања Народне скупштине Републике Србије. Комплетна процедура је апсолутно у складу са законом који је усвојила Народна скупштина, нагласила је на крају образложења в.д. помоћника министра Јованка Атанацковић.

 У наставку седнице председник Одбора је обавестила народне посланике да у складу са чл. 82. и 160. став 4. Пословника Народне скупштине када предлог закона садржи одредбе за које се предвиђа повратно дејство потребно је да се посебно одлучи да ли за то дејство постоји општи интерес.

 Одбор је одлучио, једногласно, да за повратно дејство постоји општи интерес и дао је своју сагласност Влади Републике Србије за привремену примену Допуне основе за закључивање Споразума о изменама Споразума између Владе Републике Србије и Владе Руске Федерације о међународном друмском саобраћају разменом нота, до његовог ступања на снагу.

 У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације је једногласно, на седници одржаној 23. јануара 2017. године, донео је следећу

О Д Л У К У

1. Даје се сагласност Влади Републике Србије за привремену примену Допуне основе за закључивање Споразума о изменама Споразума између Владе Републике Србије и Владе Руске Федерације о међународном друмском саобраћају разменом нота, до његовог ступања на снагу.
2. Ову одлуку доставити Влади Републике Србије, на даљу надлежност.
3. Ову одлуку доставити председнику Народне скупштине, ради информисања.

\*

\* \*

На седници Одбора вођен је тонски запис.

 Седница је закључена у 12.30 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић